Μάρτιν Σουλτς

Ο Μάρτιν Σουλτς (γερμ.: Martin Schulz) (γεννημένος στις 20 Δεκεμβρίου 1955 στο Χέλρατ) είναι Γερμανός πολιτικός και πρώην Πρόεδρος του Ευρωπαϊκού Κοινοβουλίου. Διετέλεσε πρόεδρος του SPD από το 2017 έως το 2018 και υποψήφιος καγκελάριος στις γερμανικές εκλογές του 2017.

Τον Νοέμβριο του 2016 ο Σουλτς ανακοίνωσε ότι δεν θα είναι υποψήφιος για μια τρίτη θητεία στην προεδρία του Ευρωκοινοβουλίου αλλά θα θέσει υποψηφιότητα για την καγκελαρία της Γερμανίας. Τον Ιανουάριο του 2017, ο Σίγκμαρ Γκάμπριελ ανακοίνωσε ότι δεν θα είναι υποψήφιος για τις εκλογές του 2017 και την ηγεσία του κόμματος και επομένως πρότεινε στον Σουλτς να τον διαδεχθεί στην ηγεσία του κόμματος.

Μετά τις εκλογές του 2017 ο Σουλτς ανακοίνωσε την λήξη του μεγάλου συνασπισμού Σοσιαλδημοκρατών και Χριστιανοδημοκρατών δηλώνοντας ότι δεν θα αποτελέσει μέλος μιας κυβέρνησης με ηγέτιδα την Άνγκελα Μέρκελ. Στις 7 Φεβρουαρίου 2018, οι συνομιλίες για τον σχηματισμό κυβερνητικού συνασπισμού. ολοκληρώθηκαν και ο Σουλτς ανακοίνωσε ότι θα αναλάβει το υπουργείο εξωτερικών ανακοινώνοντας ότι θα εγκαταλείψει την ηγεσία του κόμματος την οποία και θα παραχωρούσε στην Άντρεα Νάλες. Στις 13 Φεβρουαρίου 2018 παραιτήθηκε από την ηγεσία του κόμματος.

Τον Δεκέμβριο του 2020, ο Σουλτς ανακοίνωσε ότι δεν θα είναι υποψήφιος στις εκλογές του 2021 και θα αποχωρήσει από την πολιτική στο τέλος της βουλευτικής του θητείας.

Βιογραφικά Στοιχεία 
Ο Μάρτιν Σουλτς γεννήθηκε στις 20 Δεκεμβρίου του 1955 στο Χέλρατ (Hehlrath), μια κωμόπολη στα σύνορα της Γερμανίας με το Βέλγιο και την Ολλανδία. Μετά από τέσσερα χρόνια στην πρωτοβάθμια εκπαίδευση (1962 - 1966), φοίτησε στο Heilig-Geist, σχολείο μέσης εκπαίδευσης για εννέα χρόνια. Από το 1975 ως το 1977 εκπαιδεύτηκε ως βιβλιοπώλης κι έτσι το πάθος του για τα βιβλία το μετέτρεψε σε επάγγελμα εργαζόμενος έτσι ως βιβλιοπώλης και, από το 1982 με δικό του βιβλιοπωλείο στο Βύρσελεν της Βόρειας Ρηνανίας-Βεστφαλίας, που λειτούργησε με επιτυχία μέχρι το 1994.

Το άλλο πάθος του για την πολιτική, τον οδήγησε στα 19 του στο Σοσιαλδημοκρατικό Κόμμα και σε ηλικία 33 ετών, στη δημαρχία του Βύρσελεν για 11 χρόνια. Από το 1994 εκλέγεται στο Ευρωπαϊκό Κοινοβούλιο και από το 2000 είναι πρόεδρος της γερμανικής πτέρυγας των Σοσιαλιστών στο Ευρωπαϊκό Κοινοβούλιο υπηρετώντας και ως αντιπρόεδρος της σοσιαλιστικής ομάδας. Το 2004 εξελέγη πρόεδρος της ομάδας των Σοσιαλιστών στο Ευρωπαϊκό Κοινοβούλιο μέχρι σήμερα που εκλέχτηκε ως πρόεδρος του ίδιου του Ευρωπαϊκού Κοινοβουλίου. Επίσης, ο Σουλτς είναι εκπρόσωπος του γερμανικού Σοσιαλδημοκρατικού Κόμματος για τα Ευρωπαϊκά Θέματα από το 2009.

Ο Μάρτιν Σουλτς είναι παντρεμένος και πατέρας δύο παιδιών. Τα ενδιαφέροντά του είναι το διάβασμα, η ιστορία και το ποδόσφαιρο, με τον ίδιο να δηλώνει οπαδός της Κολωνίας.

Προεδρία του Ευρωπαϊκού Κοινοβουλίου
Στις 15 Σεπτεμβρίου 2011 τα μέλη της Προοδευτικής Συμμαχίας των Σοσιαλιστών και Δημοκρατών στο Ευρωπαϊκό Κοινοβούλιο πρότειναν ομόφωνα τον Σουλτς ως υποψήφιο για Πρόεδρο του Ευρωπαϊκού Κοινοβουλίου. Άλλοι συνυποψήφιοι για την προεδρία του Ευρωκοινοβουλίου ήταν η Ντάνα Γουάλις και ο Νίργι Ντέβα, που έλαβαν, αντιστοίχως, 141 και 142 ψήφους.

Στις 17 Ιανουαρίου 2012, ο Μάρτιν Σουλτς εξελέγη πρόεδρος της Ολομέλειας του Ευρωπαϊκού Κοινοβουλίου, με 387 ψήφους υπέρ επί 699 ψηφισάντων. Ο Σουλτς διαδέχθηκε τον πρώην πρωθυπουργό της Πολωνίας, Γιέρζι Μπούζεκ, και είναι επικεφαλής του Ευρωπαϊκού Κοινοβουλίου και μετά τις ευρωπαϊκές εκλογές τον Ιούνιο του 2014.

Τον Νοέμβριο του 2013 οι Ευρωπαίοι Σοσιαλιστές επέλεξαν τον Σουλτς ως υποψήφιο για τη θέση του Προέδρου της Ευρωπαϊκής Επιτροπής (Κομισιόν). Τον Ιούλιο του 2014 επανεξελέγη πρόεδρος του Ευρωπαϊκού Κοινοβουλίου. Έμεινε στη θέση του έως τον Ιανουάριο του 2017 οπότε και τον διαδέχθηκε ο Ιταλός ευρωβουλευτής Αντόνιο Ταγιάνι.

Παραπομπές

Εξωτερικοί σύνδεσμοι 

Η Βιογραφία του Μάρτιν Σουλτς στην Καθημερινή

Γερμανοί πολιτικοί
Πρόεδροι του Ευρωπαϊκού Κοινοβουλίου
Βραβευθέντες με το Βραβείο Καρλομάγνος
Ευρωβουλευτές της Γερμανίας
Πολιτικοί του SPD